Tirsdag klokken 12 udløber fristen for kvote 2- ansøgninger til de videregående uddannelser. Tal fra uddannelsesstederne viser, at der traditionelt er  stor interesse for de nordjyske uddannelser. I alt sendte 14.285 personer sidste år en kvote 2-ansøgning afsted til Aalborg Universitet, University College Nordjylland og Erhvervsakademiet Dania. Det er en stigning på 5,5 procent procent i forhold til året før. Aalborg Universitet oplevede også en stigning i antallet af kvote 2-ansøgninger, og det er også der, at den mest populære uddannelse anno 2021 findes. Til gengæld viser tallene fra sidste år, at der ikke er så stor rift om at komme ind på uddannelserne til lærer, pædagog og sygeplejerske i Nordjylland. Det er UCN, der i Nordjylland står for at tilbyde de uddannelser - og det kan ske i Aalborg, Hjørring og Thisted. Antallet af studerende på de såkaldte velfærdsuddannelser faldt sidste år i Nordjylland med omkring en procent. - Jeg er bekymret for, at færre søger velfærdsuddannelserne. Vi kan se, at vi over de næste ti år kommer til at mangle faglærte i velfærdsjobbene, lød det sidste år fra Lene Augusta Jørgensen, der er rektor på UCN. Sidste frist for at søge ind på en videregående uddannelse via kvote 2 er i dag tirsdag klokken 12, mens man kan vente med at søge til starten af juli, hvis man søger via kvote 1.

Referat:
Der plejer at være stor interesse for at søge ind på videregående uddannelser. Fristen er i dag tirsdag klokken 12.